Olih: I Ketut Sandiyasa
Sané mangkin kocap guminé wayah. Cecirén gumin wayah silih tinunggil ngrereh kasujatian kapatutan méweh pesan. Patut lan iwangé binannyané akabang salang. Punika mawinan wénten pamargin majalaran sumpah anggén muktiang kapatutan kasujatian. Pinaka conto pacang dados sang amangkurat masumpah, dados pegawai taler nyumpahang kode étik pacang ngamargiang pangadilan ring méja hijau hakim lan jaksané masumpah. Para truna jagé mikatin anak bajang taler masumpah. Sané pinih anyar wénten invéstor sané sareng masumpah. Titiang boya ja pacang mligbagang iwang napi nénten anak masumpah nanging sané buatang titiang yén ngiwasin indik kawéntenan jagat wayah sekadi mangkin napi purun sumpah punika anggén jalaran muktiang kasujatian utawi kapatutan?
Titiang ngentenin akidik indik sumpah punika. Ring wiracarita Mahabrata wénten mekudang-kudang ksatria sané ngelarang sumpah. Sang Karna masumpah pacang nénten nulak pinunas anak sang maraga suci ritatkala nunas punia. Sang Bisma ngelarang sumpah pacang ngamargiang sukla brahmacari. Sapunika taler Sang Srikandi ngamargiang sumpah pacang ngamademang Sang Bisma santukan dumun dané duhkita olih Sang Bisma. Sumpah punika ngawinang puara sané mabinayan. Awinan sumpah punika Sang Karna nyukserahang anting-anting lan kwacannyané punika mapuara Sang Karna kaon ring payudan. Sang Bisma taler sangkaning sumpahnyané ngametuang indik sané mapuara barata yuda. Daweg punika wantah yukti ksatria punika pacang ngamargiang sumpah. Nirdon kaucap yéning ksatria punika nitya semaya. Diastun mapuara kaon diastun mapuara tan becik sumpah punika pacang kamargiang punika gegelaran para ksatria mautama.
Raris sapunapi jagaté wayah sakadi mangkin. Sané pacang dados sang amangkurat, sané sang dados guru wisésa. Sané manados hakim, jaksa, pengacara miwah siosan sadurungné sampun pastika ipun masumpah. Nanging kawéntenan jagaté sekadi mangkin kantun akéh wénten indik korupsi, buina sané korupsi punika, saking alitan, agengan duuran beténan. Punika taler sané janten dados pegawai sané profésional nyalanang swadarma daging sumpah utawi kode étik jabatan. Siosan punika tan akidik anaké bajang keni uluk-uluk sumpah gombal anaké truna. Minabang ngenén sesimbing akidik wayang céngblongé diastun masumpah, yéning tan manut daging sumpahé Déwané tusing ngetarayang napi malih Sanghyang Widhi nénten nyelegedeg ngiwangang anak sané tan ngamargiang sumpah punika.
Yén rereh manut bacakan karma pala wénten tetiga pahannyané. Sancita karma pala, prarabda kama pala lan kriyamana karma pala. Sancita karmapala wantah pajalan karma sané dumun sané ngawéntenang karma wasana sané kacicipin ring hidup sané mangkin. Yéning prarabda karma pala wantah sekadi makpak tabia pajalan karma sané palannyané ring hidup puniki telas kacicipin. Yéning kriyamana karma pala pajalan karma pala sané ngametuang karma wesana tan patut katugtugin ring hidupé sané pacang rauh. Unduk pajalan karma punika wantah Ida Sang Hyang Tuduh sané dados pamutus. Raris sapunapi indik masumpah di guminé wayah . Napiké dados sumpah punika anggén jalaran muktiaang kasujatian/ kapatutan? Sampun akéh bahbahang titiang ring ajeng, sané mangkin rarisang ida dané ngayunin lan nyawis pitakéné punika.
Subscribe to: Post Comments ( Atom )
ban_Latn ban_Latn ban_Latn ban_Latn ban_Latn eng_Latn